作者:劉禹錫
標題:學阮公體三首
內容:少年負志氣，通道不從時。只言繩自直，安知室可欺。百勝難慮敵，三折乃良醫。人生不失意，焉能慕知己。朔風悲老驥，秋霜動鷙禽。出門有遠道，平野多層陰。滅沒馳絕塞，振迅拂華林。不因感衰節，安能激壯心。昔賢多使氣，憂國不謀身。目覽千載事，心交上古人。侯門有仁義，靈臺多苦辛。不學腰如磬，徒使甑生塵。